Cei patru taximetrişti din Galaţi cercetaţi pentru agresarea unui tânăr de 19 ani au fost puşi sub control judiciar pentru 45 de zile. Totodată, ei au interdicţie de a practica taximetria pentru aceeaşi perioadă.

Reprezentanţii Poliţiei Judeţene Galaţi au anunţat, vineri seară, că cei patru bărbaţi cercetaţi pentru lovire şi alte violenţe, îin speţa din 7 aprilie, au primit control judiciar pentru o perioadă de 45 de zile. Totodată, ei au interdicţie de a exercita profesia de taximetrist, pe aceeaşi perioadă.

În cazul celui acuzat că i-a furat telefonul tânărului nu s-a dispus nicio măsură, relatează News.ro.

Potrivit Poliţiei Judeţene Galaţi, în urma cercetărilor, au fost identificaţi cinci bărbaţi, cu vârste cuprinse între 24 şi 38 de ani, patru fiind acuzaţi că l-au bătut pe tânăr, iar al cincilea că i-ar fi sustras telefonul mobil.

Recent, tânărul de 19 ani a organizat o petrecere de ziua sa, iar spre dimineaţă a chemat un taxi pentru a ajunge acasă. La un moment dat, între taximetrist şi client ar fi izbucnit un conflict spontan. Atunci, taximetristul ar fi cerut ajutorul colegilor săi, prin staţie. Un grup de 6-7 şoferi a ajuns imediat unde se afla taxiul cu tânărul de 19 ani, iar şoferii s-au năpustit asupra acestuia. Bătaia a fost surprinsă de camerele de supraveghere din zonă. Pe imagini se vede cum tânărul este trântit la pământ, apoi lovit cu pumnii şi picioarele.

Iniţial, a fost întocmit dosar penal pentru lovire sau alte violenţe. După vizionarea imaginilor surprinse de camerele de supraveghere au fost extinse cercetările pentru furt şi distrugere.

În urma loviturilor, tânărul a ajuns la spital cu multiple traumatisme. Medicii au stabilit că pacientul are nevoie de 16-18 zile de îngrijiri medicale după agresiunea suferită.

Firma pentru care lucrează taximetriştii a anunţat că va renunţa la şoferii implicaţi în dosarul de agresiune. De asemenea, Primăria Galaţi ia în calcul retragerea licenţei maşinilor care apar în filmarea incidentului.